32003D0709
L 258/35
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 9 октомври 2003 година
относно учредяване на Европейска консултативна група на потребителите
(2003/709/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като има предвид, че:
(1)
В рамките на защитата на потребителите, както е предвидено в член 153 от Договора, уместно е Комисията да консултира потребителите по проблеми относно защитата на техните интереси на общностно равнище.
(2)
От 1973 г., Комисията се подпомага от форум, създаден за тази цел от последователни решения, последното от които е Решение 2000/323/ЕО на Комисията от 4 май 2000 г., учредяващо Комитет на потребителите (1).
(3)
Това решение следва да бъде адаптирано към еволюцията на политическата и правната рамка, за да отчита присъединяването на нови държави-членки и необходимостта от хармонизиране на определенията на потребителските организации с тези, използвани в друго законодателство на Общността. В същото време следва да се предвиди възможността да се асоциират представители на други организации. Освен това, в съответствие с правилата относно създаването на Комитети (2), настоящият Комитет на потребителите следва да бъде преименуван на „Европейска консултативна група на потребителите“.
(4)
Освен това е уместно да се увеличи прозрачността и ефективността на действие на групата, и по-специално чрез изменение на процедурата за номиниране на кандидати, като мандатът на членовете, представляващи национални потребителски организации, се подновява само веднъж чрез създаването на ефективни механизми за докладване и предвиждане приемането на процедурния правилник на групата.
(5)
Предвид твърде широкото естество на измененията, Решение 2000/323/ЕО следва да бъде заменено в името на яснотата,
ПРИЕ НАСТОЯЩОТО РЕШЕНИЕ:
Член 1
1. Комисията учредява Европейска консултативна група на потребителите, по-нататък посочена като „Групата“.
2. Групата може да бъде консултирана от Комисията по всички проблеми, свързани със защитата на интересите на потребителите на общностно равнище.
Член 2
1. Групата се състои от:
а)
един член, представляващ национални потребителски организации от всяка държава-членка;
б)
един член от всяка европейска потребителска организация.
2. За целите на настоящото решение „национални потребителски организации“ означава потребителски организации, които, в съответствие с националните правила или практика, са представителни за потребителите и активни на национално ниво.
3. По смисъла на настоящото решение „Европейски потребителски организации“ означава потребителски организации, отговарящи на два от следните критерия: те трябва:
а)
1.
да бъдат неправителствени, с нестопанска цел, да бъдат независими от промишлени, търговски и бизнес или други конфликтни интереси и да имат за свои главни цели и дейности стимулирането и опазването на здравето, безопасността и икономическите интереси на потребителите в Общността,
2.
да бъдат упълномощени да представляват интересите на потребителите на общностно равнище от национални потребителски организации от поне половината от държавите-членки, които са представителни, за потребителите, в съответствие с националните правила или практика, и са активни на регионално или национално ниво, и
3.
са предоставили на Комисията задоволителни свидетелства за своето членство, вътрешни правила и източници на финансиране, или
б)
1.
да бъдат неправителствени, с нестопанска цел, да бъдат независими от промишлени, търговски и бизнес или други конфликтни интереси и имат за свои главни цели и дейности представителството на потребителските интереси в процеса на стандартизация на общностно равнище, и
2.
са упълномощени в поне две трети от държавите-членки да представляват интересите на потребителите на общностно равнище чрез
-
органи, представителни, за национални потребителски организации в държавите-членки в съответствие с националните правила или практика, или
-
при отсъствието на такива органи от национални потребителски организации в държавите-членки, които са представителни, в съответствие с националните правила или практика, за потребителите и са активни на национално ниво.
Член 3
1. Членовете на Групата, представляващи национални потребителски организации, се назначават от Комисията по предложение на създадените от държавите-членки национални органи, представляващи потребителските организации, където съществуват, или от компетентните национални органи.
2. Членовете, представляващи европейски потребителски организации, се назначават от Комисията по предложение на европейските потребителски организации.
3. Определен брой заместници, равен на броя на членовете на Групата, се назначават при същите условия като членовете. Заместниците автоматично заменят член, който отсъства или е болен.
4. За целите на информацията Комисията публикува списък на членовете и заместниците в серия С на Официален вестник на Европейския съюз.
Член 4
Мандатът на членовете е три години и се подновява само веднъж за членовете, представляващи национални потребителски организации, в съответствие с процедурата, установена в член 3.
В края на тригодишния период членовете остават на поста си, докато не бъде намерен заместник, или докато мандатът им не бъде подновен.
Мандатът на членовете изтича преди края на тригодишния период в случай на оставка, пенсиониране или смърт. Той може също така да бъде прекратен също и ако организацията, органът или властите, които са ги предложили за кандидати, поискат заменянето им. Те се заменят за остатъка от тригодишния период в съответствие с процедурата, установена в член 3.
Член 5
Членството не предоставя право на възнаграждение.
Член 6
1. По предложение на Комисията Групата може да кани представители на други организации, които имат за една от основните си цели защитата на потребителските интереси и за тази цел работят активно на европейско ниво, да се асоциират с нейната работа.
2. Групата може да покани всяко лице, имащо специални познания по точка от дневния ред, да участва в работата ѝ като експерт.
Член 7
1. Групата заседава под формата и според разписанието, определени от Комисията. Комисията председателства заседанията на Групата. Комисията предоставя секретарски услуги на Групата и организира работата ѝ.
2. Разискванията в Групата се основават на исканията за становище, направени от Комисията. Когато иска становище, Комисията може да определи крайния срок, в който да се даде становището.
3. Групата приема свои процедурни правила на основата на предложения, направени от Комисията.
4. Членовете на Групата, представляващи национални потребителски организации, информират и консултират относно Групата асоциациите, които представляват. Всеки член въвежда ефективни механизми за докладване, за да информира системно всички потребителски организации на национално ниво за работата на Групата и на свой ред предава техните мнения.
5. Групата представя доклад за своите дейности на общото събрание на потребителските организации, свиквано ежегодно от Комисията.
Член 8
Без да се засяга член 287 от Договора, членовете и заместниците на Групата няма да разпространяват никаква информация, получена от тяхната работа в Групата или работните ѝ групи, когато Комисията ги информира, че исканото становище или повдигнатият въпрос са от поверително естество.
Член 9
Решение 2000/323/ЕО се отменя.
Съставено в Брюксел на 9 октомври 2003 година.